2011/0131 (COD)

Návrh

NARIADENIE EURÓPSKEHO PARLAMENTU A RADY

o vydávaní euromincí

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 133,

so zreteľom na návrh Európskej komisie,

so zreteľom na stanovisko Európskej centrálnej banky,

po postúpení návrhu legislatívneho aktu národným parlamentom,

konajúc v súlade s riadnym legislatívnym postupom,

keďže:

(1) V záveroch Rady z 23. novembra 1998 a 5. novembra 2002 o eurominciach určených na zberateľské účely a odporúčaní Komisie 2009/23/ES z 19. decembra 2008 o spoločných usmerneniach pre národné strany a vydávanie euromincí určených do obehu[1] schválených v záveroch Rady z 10. februára 2009 a odporúčaní Komisie 2010/191/EÚ z 22. marca 2010 o rozsahu a účinkoch eurobankoviek a euromincí ako zákonného platidla[2]sa ustanovujú odporúčané praktiky týkajúce sa zberateľských euromincí, vydávania euromincí určených do obehu vrátane pamätných obehových mincí a konzultácie pred zničením platných obehových euromincí.

(2) Nedostatok záväzných ustanovení týkajúcich sa vydávania euromincí môže viesť v členských štátoch k rôznym praktikám, výsledkom ktorých je nedostatočne integrovaný rámec pre jednotnú menu. V záujme právnej transparentnosti a istoty je preto potrebné zaviesť záväzné pravidlá v oblasti vydávania euromincí.

(3) V súlade s nariadením Rady (ES) č. 974/98 z 3. mája 1998 o zavedení eura[3] majú mince denominované v eurách a centoch, ktoré vyhovujú nominálnym hodnotám a technickým špecifikáciám, postavenie zákonného platidla vo všetkých „účastníckych členských štátoch“ v zmysle uvedeného nariadenia. Ich nominálne hodnoty a technické špecifikácie sú ustanovené v nariadení Rady (ES) č. 975/98 z 3. mája 1998 o nominálnych hodnotách a technických špecifikáciách euromincí určených do obehu[4].

(4) Členské štáty môžu okrem bežných obehových euromincí vydávať aj pamätné obehové euromince na pripomenutie si zvláštnych príležitostí, a podľa obmedzení ustanovených na rok a daný vydávajúci členský štát, ktoré sa týkajú počtu emisií takýchto mincí. Stanovenie určitého množstvového limitu pre pamätné obehové mince je potrebné aj s cieľom zaistiť, aby tieto mince naďalej predstavovali len malý percentuálny podiel celkového množstva dvojeurových mincí v obehu. Tieto množstvové limity by však zároveň mali umožniť vydanie dostatočného množstva mincí tak, aby pamätné mince obiehali efektívne.

(5) Členské štáty by takisto mali mať možnosť vydávať zberateľské euromince, ktoré nie sú určené do obehu a ktoré by mali byť ľahko odlíšiteľné od obehových euromincí. Zberateľské euromince by mali mať postavenie zákonného platidla iba v členskom štáte ich vydania a nemali by sa vydávať s cieľom vstúpiť do obehu.

(6) S cieľom zaistiť, aby sa zberateľské euromince nemýlili s obehovými euromincami, mali by byť od nich ľahko odlíšiteľné. Ďalej by bolo vhodné, aby sa emisie zberateľských euromincí započítavali do objemu mincí, ktoré schvaľuje Európska centrálna banka (ECB), ale súhrnne, nie každá emisia jednotlivo.

(7) V súlade s bežnými praktikami v účastníckych členských štátoch je vhodné, aby sa obehové euromince vrátane pamätných obehových mincí dávali do obehu v nominálnej hodnote, aj keď menšia časť mincí sa môže predávať za vyššiu cenu, pokiaľ sú vyrobené vo vyššej kvalite alebo sa dodávajú v osobitnom balení.

(8) S cieľom zabrániť zničeniu platných obehových euromincí jedným členským štátom, pričom v inom členskom štáte môžu byť tieto mince potrebné, mali by sa členské štáty pred zničením takýchto mincí navzájom poradiť.

PRIJALI TOTO NARIADENIE:

Článok 1

Predmet úpravy

Týmto nariadením sa ustanovujú pravidlá týkajúce sa vydávania obehových euromincí, ako aj pamätných obehových euromincí, vydávania zberateľských euromincí a konzultácie pred zničením platných obehových euromincí.

Článok 2

Vymedzenie pojmov

Na účely tohto nariadenia sa uplatňujú tieto vymedzenia pojmov:

1. „Obehové euromince“ predstavujú euromince určené do obehu, ktorých nominálne hodnoty a technické špecifikácie sú ustanovené v nariadení Rady (ES) č. 975/98 z 3. mája 1998.

2. „Pamätné obehové euromince“ predstavujú obehové euromince, ktoré sú určené na pripomenutie si zvláštnej príležitosti uvedenej v článku 1f nariadenia Rady (ES) č. 975/98.

3. „Zberateľské euromince“ predstavujú euromince, ktoré nie sú určené na vstup do obehu.

Článok 3

Druhy euromincí

Členské štáty môžu vydávať dva druhy euromincí: obehové euromince, ktoré zahŕňajú pamätné obehové euromince, a zberateľské euromince.

Článok 4

Vydávanie obehových euromincí

1. Obehové euromince sa vydávajú v nominálnej hodnote.

2. Odchylne od odseku 1 sa menší podiel, ktorý nepresiahne 5 % celkovej hodnoty a objemu euromincí, môže vydať v hodnote vyššej, než je nominálna hodnota, ak sa to odôvodní vyššou kvalitou alebo osobitným balením.

Článok 5

Vydávanie pamätných obehových euromincí

1. Každý účastnícky členský štát môže vydávať iba jednu pamätnú obehovú euromincu za rok, a to s výnimkou prípadov, keď:

a) pamätné obehové euromince vydávajú spoločne všetky účastnícke členské štáty;

b) pamätnú obehovú euromincu možno vydať aj v prípade dočasného uvoľnenia alebo provizórneho obsadenia funkcie hlavy štátu.

2. Celkové množstvo pamätných obehových mincí vydaných v jednotlivých emisiách by nemalo prekročiť vyššiu hodnotu z týchto dvoch stropov:

a) 0,1 % celkového počtu dvojeurových euromincí uvedených do obehu všetkými účastníckymi členskými štátmi do začiatku roka predchádzajúceho roku vydania pamätnej mince; táto hraničná hodnota sa môže zvýšiť na 2,0 % celkového obehu dvojeurových mincí vo všetkých účastníckych členských štátoch, ak sa pripomína všeobecne známa a symbolická udalosť veľkého významu. V tomto prípade by vydávajúci členský štát nemal počas nasledujúcich štyroch rokov použiť zvýšený strop na ďalšie vydanie pamätnej mince určenej do obehu a mal by vysvetliť dôvody použitia zvýšeného stropu

b) 5,0 % celkového počtu dvojeurových mincí uvedených do obehu príslušným vydávajúcim členským štátom do začiatku roka predchádzajúceho roku vydania pamätnej mince;

3. Vydávanie pamätných obehových euromincí vydávaných spoločne všetkými účastníckymi členskými štátmi schvaľuje Euroskupina.

Článok 6

Vydávanie zberateľských euromincí

1. Zberateľské euromince majú postavenie zákonného platidla iba vo vydávajúcom členskom štáte.

Na minci je jasne a ľahko rozpoznateľná identita vydávajúceho členského štátu.

2. S cieľom ich ľahkého odlíšenia od obehových euromincí musia zberateľské euromince spĺňať všetky tieto kritériá:

a) ich nominálna hodnota sa odlišuje od nominálnej hodnoty obehových euromincí;

b) nepoužívajú sa na nich zobrazenia, ktoré sú podobné spoločným stranám obehových euromincí alebo ich národným stranám;

c) ich farba, priemer a hmotnosť sa významne odlišuje od obehových euromincí, a to aspoň v prípade dvoch z týchto troch charakteristík; rozdiel sa považuje za významný, ak sú hodnoty vrátane tolerancií mimo rozpätí tolerancie stanovených pre obehové euromince;

d) nemajú profilovanú hranu s jemnými zúbkami ani tvar „španielskeho kvetu“.

3. Obehové euromince sa vydávajú v nominálnej hodnote alebo v hodnote vyššej, než je nominálna.

4. Vydávanie zberateľských euromincí sa v súhrnnej podobe započítava do objemu do objemu vydaných mincí, ktoré schvaľuje Európska centrálna banka (ECB).

5. Členské štáty prijímajú vhodné opatrenia s cieľom zabrániť tomu, aby sa zberateľské euromince používali ako platobné prostriedky, a to osobitným balením, osvedčením o pravosti, vopred urobeným oznámením vydávajúceho orgánu alebo vydaním v hodnote vyššej, než je nominálna.

Článok 7

Konzultácie pred zničením obehových euromincí

Pred zničením obehových euromincí, ktoré nie sú nevhodné do obehu v súlade s článkom 2 písm. b) nariadenia (EÚ) č. 1210/2010[5], členské štáty sa navzájom poradia prostredníctvom príslušného podvýboru Hospodárskeho a finančného výboru a informujú riaditeľov mincovní účastníckych členských štátov podľa ustanovenia v nariadení Rady (ES) č. 974/98[6].

Článok 8

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.

V Bruseli

Za Európsky parlament Za Radu

predseda predseda

[1] Ú. v. EÚ L 9, 14.1.2009, s. 52.

[2] Ú. v. EÚ L 83, 30.3.2010, s. 70.

[3] Ú. v. ES L 139, 11.5.1998, s. 1.

[4] Ú. v. ES L 139, 11.5.1998, s. 6.

[5] Ú. v. EÚ L 339, 22.12.2010, s. 1.

[6] Ú. v. ES L 139, 11.5.1998, s. 1.